Közös álláspont

(1996. június 25.)

amelyet a Tanács az Európai Unióról szóló szerződés J.2. cikke alapján fogadott el a bakteriológiai (biológiai) és toxin-fegyverek kifejlesztésének, gyártásának és raktározásának megtiltásáról és e fegyverek megsemmisítéséről szóló egyezmény (BTWC) negyedik felülvizsgálati konferenciájának előkészítéséről

(96/408/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak J.2. cikkére,

ELFOGADTA EZT A KÖZÖS ÁLLÁSPONTOT:

1. cikk

E közös álláspont célja, hogy a bakteriológiai (biológiai) és toxin-fegyverek kifejlesztésének, gyártásának és raktározásának megtiltásáról és e fegyverek megsemmisítéséről szóló egyezmény (BTWC) egyetemességének, valamint a BTWC jogilag kötelező és hatékony ellenőrzési rendszerrel való megerősítésére irányuló tárgyalások sikeres lezárásának támogatásával erősítse a bakteriológiai (biológiai) és toxin-fegyverek terjedését tiltó nemzetközi szabályozás betartását.

2. cikk

(1) Az 1. cikkben megállapított célok érdekében a tagállamok a BTWC negyedik felülvizsgálati konferenciájának előkészítése során és alkalmával aktívan támogatják az ad hoc csoport munkájának előrehaladását, amelyet a BTWC-ben részes államok különleges konferenciája (Genf, 1994. szeptember 19–30.) azzal a céllal hozott létre, hogy az egyezmény megerősítése érdekében megfelelő intézkedéseket, többek között ellenőrzési intézkedéseket vegyen fontolóra és javaslatokat készítsen, amelyeket egy jogilag kötelező, a részes államok elé megfontolásra előterjesztendő okiratba foglalnak.

(2) A tagállamok ennek megfelelően az ad hoc csoportban és a felülvizsgálati konferencián arra törekszenek, hogy az ellenőrzési intézkedések tekintetében a legnagyobb előrehaladást érjék el. A felülvizsgálati konferencián különösen a következőkre törekszenek:

- az addigra az eseti csoport által elért legfontosabb eredmények megerősítése,

- határozat az ad hoc csoport által végzett munka intenzitásának növeléséről, hogy a BTWC ellenőrzési jegyzőkönyvre vonatkozó tárgyalások mielőbb, a BTWC részes államainak további, legkésőbb 1998 közepén megtartandó különleges konferenciája előtt befejeződhessenek. Ebben az összefüggésben a BTWC-vel kapcsolatos munkára 1997-ben és 1998-ban szánt időráfordítást a nemzetközi leszerelési napirend egyéb prioritásaitól függetlenül jelentősen növelni kell.

3. cikk

A fenti 1. és 2. cikkben megállapított célokat támogató intézkedések a következőket foglalják magukban:

- diplomáciai lépések az elnökség részéről a Szerződés J.5. cikkének (3) bekezdésében megállapított feltételek szerint a részes államok vonatkozásában,

- diplomáciai lépések az elnökség részéről a szerződés J.5. cikkének (3) bekezdésében megállapított feltételek szerint az olyan államok vonatkozásában, amelyek még nem írták alá a BTWC-t és az olyan államok vonatkozásában, amelyek már aláírták, de még nem erősítették meg a BTWC-t, a BTWC egyetemességének elősegítése érdekében.

4. cikk

Ez a közös álláspont az elfogadásának napján lép hatályba.

Ezt a közös álláspontot a Hivatalos Lapban ki kell hirdetni.

Kelt Luxembourgban, 1996. június 25-én.

a Tanács részéről

az elnök

M. Pinto

--------------------------------------------------